《与周梁石同访镇远道士不遇因观梁石所注悟真篇有怀而作赠梁石》
明代·张吉

束带拜先生，郡斋芳树底。渴心慰畴昔，婉娈增色喜。

玉貌泽且温，霜髯奋而理。高词轧金石，劲气参碣砥。

为指烟水东，微茫脩竹里。炼形有仙客，颇遂虚玄旨。

挟我往访之，凌晨涉中沚。客从清浪去，云窦扃不启。

时见岩洞阴，芳华耀桃李。桃李亦何言，忘言相对倚。

开樽不停手，作书动盈纸。试问还丹客，长生古今几。

君材匪庸流，声望满遐迩。愿为吾道计，兹事宜力抵。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。